Ma vertel oor konflik met kleuter se moordenaarMortimer Saunders in die Wes-Kaapse hooggeregshof (28 Mei 2018). Foto: Henk Kruger/ANA WAARSKUWING: Die berig bevat uiters grafiese besonderhede en kan sensitiewe lesers en kinders ontstel. Die saak teen Mortimer Saunders, wat erken het dat hy die 3-jarige Courtney Pieters vermoor het, is Maandag in die Wes-Kaapse hooggeregshof uitgestel nadat die vermoorde kleuter se ma tydens haar getuienis in trane uitgebars en uit die hof verskoon moes word. Saunders het vroeër Maandag erken dat hy Courtney vermoor het en het gesê hy was “geïrriteerd” met die kind weens konflik tussen hom en haar ma, Juanita Pieters. Juanita is Maandag na die getuiebank geroep om te getuig oor die gebeure ŉ jaar gelede toe haar dogter vermis geraak en haar liggaam later in ŉ vlak graf aangetref is. Sy het egter in trane uitgebars voor sy haar getuienis kon afhandel. Sy is later buite op die hof se trappe gevind waar sy uiters emosioneel en erg siek geraak het. Die saak is daarna tot Dinsdag uitgestel. Maroela Media het vroeër berig Saunders het in ŉ verklaring wat aan die hof voorgehou is erken hy het Courtney ŉ jaar gelede in Elsiesrivier vermoor. Hy het in die verklaring onder meer erken dat hy Courtney miergif ingegee het voordat hy haar verwurg het. Juanita was nie in die hof toe Saunders se verklaring voorgelees is nie. Sy het later tydens haar getuienis gesê sy en Saunders het nooit van mekaar gehou nie. “Die rede hiervoor was omdat hy gereeld probleme tussen my en my kêrel, Aaron [Fourie], veroorsaak het. Wanneer Aaron drink, raak hy baie ongeskik en wanneer hy dronk was, het Mortimer altyd vir hom goed vertel wat ek dalk gesê het. Dan het Aaron hom geglo en met my ongeskik geraak en met my baklei,” het Juanita gesê. Sy het gesê sover haar kennis strek het Saunders en Fourie saam grootgeword en was hulle baie goeie vriende. Mortimer Saunders in die Wes-Kaapse hooggeregshof (28 Mei 2018). Foto: Henk Kruger/ANA Saunders het vroeër gesê hy het ŉ kamer gehuur in dieselfde huis as waar Courtney en haar ouers gewoon het. Volgens Saunders is Courtney op 4 Mei 2017 in die sorg van haar broer gelaat en was hy [Saunders] ook die betrokke dag by die huis. Hy het gesê Courtney het na sy kamer toe gekom en hy het vir haar gesê om te loop. Sy het later weer teruggekom en omdat hy “geïrriteerd” was oor die konflik tussen hom en Juanita, het hy die kleuter miergif ingegee. Hy het gesê die kleuter het begin hoes en toe sy hoor hoe die bure na haar roep, het sy probeer skree. Volgens Saunders het hy besef hy kon nie toelaat dat Courtney in haar toestand gevind word nie aangesien die miergif haar nie net siek gemaak het nie, maar sou doodmaak. Hy het paniekerig geraak en haar verwurg voor hy ŉ handdoek om haar gesig gebind het. “Ek het daarna omtrent ŉ uur lank in my kamer gebly,” het Saunders in sy verklaring gesê. Hy het hierna vir Courtney met sy vingers gepenetreer. Hy ontken egter dat hy haar met sy geslagsdeel gepenetreer het. Hy het later haar liggaam in Epping se industriële gebied gaan stort. Saunders het onskuldig gepleit op die aanklag van verkragting hoewel hy skuld erken het op aanklag van moord. Hy het egter aangevoer die moord was nie met voorbedagte rade nie. Die staat het egter dié skulderkenning verwerp en gesê die moord is wel met voorbedagte rade gepleeg.